Anjing penuding besar Münster

**Anjing penuding besar Münster**, **anjing besar Münster**, atau **''münsterländer'' besar** ialah satu baka anjing penuding benua Jerman moden jenis spaniel. Ia berasal dari Westfalia dan Sachsen Hilir dan dinamai sempena rantau Münsterland di Westfalia utara.

Ia mengongsi asal usul sama dengan anjing penuding berbulu panjang Jerman dan diasaskan sebagai baka terpisah apabila persatuan baka menyingkirkan pewarnaan hitam putih daripada piawaian bakanya. Sebuah persatuan baka baharu untuk anjing penuding hitam putih berbulu panjang dimulakan pada tahun 1919 dan baka baharu ini diiktiraf pada tahun 1922. Ia diterima secara muktamad oleh Persekutuan Kinologi Antarabangsa pada tahun 1954.

## Sejarah
Baka anjing penuding dari Eropah kesemuanya diterbitkan daripada anjing penuding lama Sepanyol yang kini pupus, yang tersebar melalui Perancis dan Negeri-Negeri Pamah dan mencapai wangsa-wangsa kepengiranan di dunia berbahasa Jerman. Di sana, ia pada mulanya digunakan dalam pemburuan burung dengan jaring atau falkon dan kemudian oleh pemburu bersenjata api. Anjing burung juga dibawa dari England; , dalam karya beliau *Aufrichtiger Lehrprinz* pada tahun 1751, menerangkan ini sebagai anjing yang lebih tinggi dan lebih kuat berbanding dengan jenis tempatan. Pada abad kesembilan belas, bilangan besar anjing jenis anjing penuding Burgos dibawa ke Jerman. Pada bahagian awal abad itu, populasi campuran terhasil tidak mempunyai nama spesifik – anjing tersebut dipanggil *Hühnerhunde* ("anjing burung") atau *Jagdhunde* ("anjing pemburu").

Pada tahun 1878, pada pertunjukan anjing tahunan oleh Verein zur Veredelung der Hunderassen ("Persatuan untuk Penghalusan Baka Anjing") di Frankfurt am Main, terdapat persetujuan bahawa piawaian baka untuk anjing-anjing Jerman bakal diasaskan pada pertunjukan yang akan diadakan di Hanover pada tahun 1879; piawaian untuk kedua-dua anjing penuding berbulu pendek Jerman dan anjing penuding berbulu panjang Jerman diperkenalkan pada tahun itu. Walaupun anjing hitam putih didokumenkan dalam lukisan-lukisan tentang *Hühnerhunde* lama, anjing dengan pewarnaan ini pada mulanya dikecualikan daripada piawaian anjing penuding berbulu panjang Jerman kerana dianggap sebagai petanda pasti bagi pembiakbakaan silang dengan seter Inggeris. Anjing hitam putih kemudian diizinkan untuk didaftarkan, sehingga hitam putih disingkirkan secara muktamad daripada piawaian pada tahun 1908 atau tahun 1909.

Pada tahun 1919, sebuah persatuan baka, iaitu Verein für die Reinzucht des langhaarigen schwarz-weißen Münsterländer Vorstehhundes ("Persatuan untuk Pembiakbakaan Tulen Anjing Penuding Hitam Putih Berbulu Panjang Münster"), dibentuk di Haltern di Münsterland oleh para pembiak baka bagi anjing penuding hitam putih berbulu panjang ini, yang untuknya nama *großer Münsterländer Vorstehhund* ("anjing penuding besar Münster") dipilih, oleh sebab kebanyakannya terdapat di Westfalia atau di Sachsen Hilir. Senarai lapan puluh tiga ekor haiwan pengasas sesuai dirangka dan diterbitkan dalam buku pembaka pertama untuk baka baharu ini pada tahun 1922. Baka ini diiktiraf secara rasmi oleh Delegierte-Kommission ("Suruhanjaya Wakil") pada tahun sama.

Ia diterima secara muktamad oleh Persekutuan Kinologi Antarabangsa pada tahun 1954; ia diiktiraf oleh The Kennel Club di Great Britain pada tahun 1971 dan oleh American Kennel Club pada tahun 2023.

Dalam tempoh lima belas tahun dari tahun 2009 hingga tahun 2023, angka tahunan bagi pendaftaran baharu di Jerman berubah-ubah daripada 241 hingga 452, dengan purata sekitar 336, atau hanya lebih sedikit daripada 0.4% daripada jumlah pendaftaran pada tempoh itu.

## Ciri
*Münsterländer* besar patut atletik, cerdas, mengagumkan, dan anggun dari segi penampilan. Tubuhnya patut sama panjang dengan ketinggiannya pada paras kelasa. Anjing ini patut berotot tanpa menjadi besar. Gaya jalannya patut gemalai dan anjal.

Jantan berdiri setinggi sekitar  pada paras kelasa, manakala betina pula kurang sekitar . Berat badan adalah hampir-hampir  pada kedua-dua jantina.

Lapis bulunya berwarna hitam dan putih dengan bulu sederhana panjang. Oleh sebab sifat gen *[[piebald]]*, jumlah hitam dalam corak lapis bulu setiap anjing sangat berbeza-beza, daripada kebanyakannya putih hingga kebanyakannya hitam. Tanda-tanda hadir sebagai tompok hitam padu, dengan bintik hitam atau hitam kemerah-merahan yang mengisi bulu putih dengan takat kepekatan berbeza-beza. Biasanya, kepalanya kebanyakannya hitam dan hujung ekornya berwarna putih, tanpa mengira taburan hitam dan putih dan kemerah-merahan dan bintik pada selebih tubuh.

*Münsterländer* besar disertakan dalam sebuah kajian penyelidikan genetik dan kesemuanya adalah homozigot untuk alel sp dalam gen MITF yang menyebabkan tompok *piebald*.

Lapis bulunya padat namun patut kukuh dan licin berkilat.

## Kegunaan
Anjing padang ini mempunyai ciri-ciri ketenangan dan kelembutan dengan kanak-kanak dan menyesuaikan diri dengan baik untuk tinggal di kediaman tuannya. Ciri-ciri serba guna baka ini menyediakan pendamping yang boleh dipercayai untuk semua aspek perburuan.

Ia merupakan *gundog* serba guna yang digunakan untuk penudingan dan penjejakan dan untuk mencari dan mengutip buruan yang ditembak. Ia bekerja dengan baik di darat dan khususnya di dalam air.

Lapis bulu panjang dan tebalnya melindunginya daripada kesejukan dan membolehkannya mencari melalui semak tebal dengan teliti, tetapi akibatnya menjadikannya lebih rentan terhadap gerigis.

## Catatan

## Rujukan